《重阳后一日亲友会饮于沧洲以初九未成旬重阳即此辰探韵得初未二字 其二》
宋代·程公许

风露澹秋容，汀洲肃秋气。吾庐倚高寒，游目周品汇。

既空买山资，恨欠除堂费。醪觞漾篱菊，浅酌殊有味。

蜜饵杂园蔬，何妨食之既。兴酣一凭眺，情感匆累忾。

裔夷恃天骄，边关犹鼎沸。杀气缠惨澹，将材乏沈毅。

吁嗟楚芡荒，遑恤顷筐暨。腐儒拙料事，积忧漫如猬。

伊昔贤哲人，用智奔流未。驷隙讵容追，蚁溃可不畏。

索裘已较晚，寒机密经纬。

作者简介：程公许（？—1251），字季与，一字希颖，号沧州。南宋眉州眉山（今属四川）人，一说叙州宣化（今四川宜宾西北）人。嘉定进士。历官著作郎、起居郎，数论劾史嵩之。后迁中书舍人，进礼部侍郎，又论劾郑清之。屡遭排挤，官终权刑部尚书。有文才，今存《沧州尘缶编》。